**Remi Noyon - Philippe Vion-Dury**

***Ουμπεροποίηση:***

***Η οικονομία διαμοιρασμού των ψίχουλων***

|  |  |
| --- | --- |
| **ΚΕΙΜΕΝΟ**  **[1]** Ο νεολογισμός\* «ουμπεροποίηση» έχει ταυτιστεί με την ανάδυση νέων οικονομικών παικτών και με τις συνέπειες που αυτή επιφέρει. Η Uber\* αποτελεί τον προάγγελο αυτού που ορισμένοι έχουν αποκαλέσει καπιταλισμό της πλατφόρμας. Η πλατφόρμα είναι ένα ψηφιακό περιβάλλον -ένας ιστότοπος, για παράδειγμα, ή μια εφαρμογή για smartphones- όπου χρήστες επαγγελματίες ή απλοί καταναλωτές συνδέονται για να ανταλλάξουν πληροφορίες, περιεχόμενο ή υπηρεσίες. Στην περίπτωση των Uber και Σία, οι πλατφόρμες χρησιμοποιούνται για την ανταλλαγή υπηρεσιών, για τη σύναψη εμπορικών σχέσεων ανάμεσα σε πελάτες και παρόχους. Ως ανταμοιβή για το πλαίσιο που τους προσφέρουν, οι πλατφόρμες παρακρατούν μια προμήθεια από τις συναλλαγές που διενεργούνται.  **[2]** Ο όρος «ουμπεροποίηση» χρησιμοποιείται πλέον για τον προσδιορισμό ενός ευρύτερου φαινομένου, της σταδιακής ψηφιοποίησης των κοινωνικών και οικονομικών σχέσεων μέσω πλατφορμών. Η ουμπεροποίηση συνδέεται με μια διαδικασία εξάρθρωσης\*, με ένα είδος καινοτομίας που ανατρέπει σημαντικές πτυχές της κοινωνίας μέσω του μετασχηματισμού οικονομικών κλάδων και κοινωνικών συνηθειών.  **[3]** Δύσκολα θα βρούμε απροϋπόθετους υποστηρικτές του μοντέλου της Uber. Υπάρχει, ωστόσο, μια δέσμη επιχειρημάτων υπέρ της διαδικασίας ουμπεροποίησης, ή τουλάχιστον μιας μερικής ουμπεροποίησης της κοινωνίας. Τα επιχειρήματα αυτά εγγράφονται στη φιλελεύθερη ιδεολογία, η οποία εκθειάζει την ατομική ελευθερία και την οικονομική μεγέθυνση: ελευθερία του επιχειρείν, ελευθερία του καινοτομείν, ελευθερία απέναντι στο αρτηριοσκληρωτικό\* κοινωνικό κράτος που ενσαρκώνεται στη μισθωτή σχέση και στη ρύθμιση των πάντων. Σε πλατφόρμες όπως η Uber, όπου οι πάροχοι υπηρεσιών καθίστανται πραγματικά «συνδεδεμένοι εργαζόμενοι», υποκρύπτεται η ιδέα ότι ο καθένας θα έπρεπε να μπορεί να γίνει «επιχειρηματίας της ζωής του». Ο εργαζόμενος πουλά τις υπηρεσίες του σε μια πλατφόρμα, διαχειρίζεται το ωράριό του κατά το δοκούν, μπορεί να αποφασίζει πώς θα καταμερίσει τον εργασιακό και τον ελεύθερο χρόνο του. Η εργασία του θα μπορούσε επίσης να είναι επικουρική\*, να λειτουργεί ως εισοδηματικό συμπλήρωμα ή ως μέσο χρηματοδότησης των σπουδών του. Η συνδεδεμένη εργασία θα μπορούσε, επομένως, να βιωθεί ως ελευθερία απέναντι στον ζυγό της σύμβασης εργασίας\* και των σχέσεων εξουσίας με έναν εργοδότη.  **[4]** Πρώτη διαπίστωση είναι ότι η ουμπεροποίηση δύσκολα συνάδει\* με τη μισθωτή σχέση. «Πίσω από το προπέτασμα\* της ρητορικής περί νέας επιχειρηματικότητας, ευελιξίας, αυτονομίας και ελευθερίας επιλογών, λαμβάνει χώρα η μετακύλιση του βάρους των ύψιστων βιοτικών κινδύνων, όπως η ανεργία, η ασθένεια και το γήρας, στην πλάτη των εργαζομένων. Η Uber θεωρεί τους οδηγούς της συνεργάτες και όχι υπαλλήλους, αρνούμενη έτσι να τους παράσχει τις νομικές εγγυήσεις της μισθωτής εργασίας και ωθώντας τους στο επισφαλές καθεστώς του ελεύθερου επαγγελματία. Η ασφάλεια που παρέχει η μισθωτή εργασία είναι ευπρόσδεκτη για πολλούς συνδεδεμένους εργαζόμενους, πράγμα που έρχεται σε αντίθεση με τη ρητορική που εκθειάζει την υποτιθέμενη επιθυμία τους να καταστούν επιχειρηματίες του εαυτού τους.    **[5]** Με αυτόν τον τύπο εργασίας οι εργαζόμενοι δεν είναι απλώς μόνοι απέναντι στον εργοδότη τους, αλλά και απομονωμένοι ο ένας από τον άλλο. Η εξάλειψη των μεσαζόντων αποδυνάμωσε σε μεγάλο βαθμό και τις μορφές συλλογικής οργάνωσης, όπως τα συνδικάτα. Μην έχοντας κοινό τόπο εργασίας, και δεδομένου ότι οι διαπραγματεύσεις γίνονται πλέον με άυλο τρόπο, οι συνδεδεμένοι εργαζόμενοι δυσκολεύονται αφάνταστα να οργανωθούν για να προασπιστούν τα συμφέροντά τους.  **[6]** Το φαινόμενο των ουμπεροποιημένων αυτοαπασχολούμενων έχει, στην πραγματικότητα, δύο όψεις. Την καλή: δυναμικοί νέοι στήνουν τις δικές τους start-up\*, κάνουν τις προσωπικές τους επιλογές, είναι αφεντικά του εαυτού τους, καινοτομούν, και προέρχονται συνήθως από τις μορφωμένες και εύπορες τάξεις, όπως αποκαλύπτουν πολλές μελέτες. Και την ανάποδη: υποαμειβόμενοι και απροστάτευτοι εργαζόμενοι γίνονται έρμαιο στα χέρια οιονεί\* μονοπωλιακών πλατφορμών, οι οποίες αποφασίζουν μονομερώς τους κανόνες του παιχνιδιού και το ποσοστό των κερδών που επιθυμούν να παρακρατούν. Οι συνδεδεμένοι εργαζόμενοι προέρχονται κατά κανόνα από τους κόλπους των λαϊκών τάξεων και περιέρχονται σε αυτή τη θέση γιατί δεν έχουν άλλες επιλογές. Το καθεστώς στο οποίο εργάζονται κατέστησε ευρύτερα γνωστό τον όρο πρεκαριάτο, ο οποίος είχε προταθεί από τον Βρετανό οικονομολόγο Γκι Στάντινγκ. Ο Στάντινγκ ονομάζει πρεκαριάτο μια ανερχόμενη κοινωνική τάξη αποτελούμενη από εργαζόμενους που έχουν λιγότερα δικαιώματα και προστασία απ’ ό,τι οι υπόλοιποι, και τελούν σε καθεστώς εντονότατης εξάρτησης από μια όλο και πιο «ευέλικτη» αγορά εργασίας - μια τάξη εξαιρετικά εξατομικευμένη και ανήμπορη να οργανωθεί. | **ΣΧΟΛΙΑ**  **[1]**  **α.** Τι καταλαβαίνεις ότι είναι ο «καπιταλισμός της πλατφόρμας»;  **β.** Ποιος είναι ο τρόπος ανάπτυξης της παραγράφου;  **γ.** Πώς εξηγείς τα εισαγωγικά («») στη λ. ουμπεροποίηση;  **[2]**  **α.** Ποιος, κατά τη γνώμη σου, είναι ο ρόλος αυτής της παραγράφου;  **[3]**  **α.** Ποια είναι τα επιχειρήματα όσων υποστηρίζουν την ουμπεροποίηση;  **β.** Ποιος είναι ο τρόπος ανάπτυξης της παραγράφου;  **γ.** Ποιος ο ρόλος των υπογραμμισμένων λέξεων;  **δ.** Να σχολιάσεις τα επιχειρήματα των υποστηρικτών της ουμπεροποίησης  **[4]**  **α.** Ποια είναι η βασική επιφύλαξη για την ουμπεροποίηση;  **β.** Ποιος είναι ο τρόπος ανάπτυξης της παραγράφου;  **[5]**  **α.** Ποια επιφύλαξη διατυπώνεται σε αυτή την παράγραφο;  **β.** Ποια η γνώμη σου για αυτή την επιφύλαξη;  **[6]**  **α.** Ποιος είναι ο τρόπος ανάπτυξης της παραγράφου;  **β.** Ποια, κατά τη γνώμη σου, είναι η πρόθεση των συγγραφέων στο κείμενο αυτό;  **γ.** Είσαι ευχαριστημένος από τον τρόπο με το οποίο οι συγγραφείς παρουσιάζουν το θέμα του κειμένου; Γιατί; |

***νεολογισμός*:** λέξη ή έκφραση που έχει δημιουργηθεί πρόσφατα

Η ***Uber*** είναι επιχείρηση παροχής υπηρεσιών, που προσφέρει online παροχές υπηρεσιών μεταφοράς προσώπων. Οι υπηρεσίες *UberX* και *UberBlack* παρέχουν στους επιβάτες ενοικιαζόμενα οχήματα με οδηγό και η *UberPop* τους μεταφέρει με ιδιώτη οδηγό σε ιδιόκτητο αυτοκίνητο.

***εξάρθρωση*:** καταστροφή των συνεκτικών δεσμών ενός οργανωμένου συνόλου, διάλυση ~ αρτηριοσκληρωτικός: που είναι προσκολλημένος σε παλιές, οπισθοδρομικές αντιλήψεις, που αντιδρά σε καθετί το νεωτεριστικό· αντιδραστικός, οπισθοδρομικός

***επικουρικός***: που παίζει δευτερεύοντα ή συμπληρωματικό ρόλο ~ *Σύμβαση εργασία*ς είναι η συμφωνία μεταξύ εργοδότη και εργαζόμενου, βάσει της οποίας ο εργαζόμενος αναλαμβάνει την κύρια υποχρέωση να παρέχει την εργασία του στον εργοδότη, υπό την εποπτεία και τον έλεγχο του, και ο εργοδότης την κύρια υποχρέωση καταβολής του μισθού

***συνάδει*:** ταιριάζει

***προπέτασμα***: για κάτι που αποσκοπεί στην απόκρυψη της πραγματικότητας

***start-up επιχείρηση***: («νεοφυής επιχείρηση») είναι μια νέα επιχείρηση που υπόσχεται να φέρει στην αγορά ένα καινοτόμο προϊόν ή υπηρεσία

***οιονεί*:** σαν να επρόκειτο για

[R. Noyon - Ph. Vion-Dury, *Οι νέες ιδέες. Για να κατανοήσουμε τον 21ό αιώνα*, μετάφραση Βάλια Καϊμάκη, εκδ. Πόλις, Αθήνα 2021, σσ. 251-274 (διασκευή)]